બિલકુલ સ્કોટિશ હાઈલેન્ડ શૈલીમાં ચાર વિશાળ થાંભલા પર ઉપરના મજલે મોટો ઝરુખો, નીચેના મજલે ગોળાકાર પગથિયા ચડીને આવકારો દેતી લાંબી પરસાળ. પરસાળમાંથી ડ્રોઈંગ રૂમમાં જવાતું. ડ્રોઈંગરૂમમાં દરવાજાની બરાબર સામે જ ફાયરપ્લેસ. અહીંનું રાચરચીલું સ્કોટિશને બદલે નવાબી શૈલીનું હતું. દિવાલને અઢેલીને જમીનથી જરાક ઊંચી નરમ ગાદલા પાથરેલી બેઠક, રંગીન કિનખાબના ગલેફ પર આભલાં મઢેલાં તકિયા, ત્રણ દિશાએ ખૂલતી સિસમની આલિશાન બારીઓમાંથી ઓરડાને ઝળહળ કરતો ઉજાસ. લાકડાના પીઢિયા અને પાટિયા જડેલી ઊંચી છત માથે લટકતાં ત્રણ સેરના ઝુમ્મર-હાંડી.